Гимназија „Лаза Костић” Нови Сад
Гимназија Лаза Костић је најмлађа од четири гимназије у Новом Саду. Носи назив једног од најзначајнијих српских књижевника и песника крајем 19. и почетком 20. века, Лазе Костића. Гимназија „Лаза Костић“ је гимназија општег смера. Настава се одвија искључиво на српском језику.

Историја 
Гимназија Лаза Костић најмлађа је у Србији, иако је централна зграда у којој се школа налази саграђена још 1926. године. У згради су се смењивале разне школе, да би 1. септембра 1996. године било основано одељење Гимназије „Светозар Марковић", а 2000. године одлуком Владе добија назив Гимназија Лаза Костић, како се и данас зове. 

Школа је значајно реновирана 2006. године, када су старе павиљоне замениле две модерне школске зграде, где се данас налази већина учионица као и школска позоришна дворана.

Школа се налази у мирној периферној градској зони, добро је саобраћајно повезана са свим деловима града. Потпуно је заштићена од градске буке, те омогућује несметано извођење наставе.

Школа данас 
Поред добрих наставних програма, услова за извођење наставе и пријатног амбијента, Гимназија „Лаза Костић" од свог оснивања привлачи пажњу ученика разним активностима које се осмишљавају у зависности од потреба времена и друштва, као и интересовања младих.

Културна и јавна активност је веома развијена што доказује стално присуство ученика и професора на свим важнијим предавањима, трибинама и представама.

Професори континуирано и марљиво раде са талентованим ученицима и зато су резултати веома запажени у свим секцијама које делују у школи: 
 реторичко-литерарна секција, 
 рецитаторска секција, 
 ликовна секција, 
 секција школског хора, 
 секција програмера, 
 секција биолога,
 новинарска секција, 
 позоришна секција.

Нарочито је запажена и успешна позоришна секција. Ова секција постоји од самог оснивања школе и једна је од најбројнијих и најуспешнијих. У Гимназији "Лаза Костић" постоји школско позориште, које је, на школском нивоу, водеће у земљи, судећи према републичким наградама и признањима. У својој десетогодишњој историји, ученици Гимназије „Лаза Костић" два пута су били прваци на републичким гимназијским позоришним такмичењима, два пута су били прваци на покрајинском нивоу, а такође су имали и запажене разултате на фестивалима у Москви, Вроцлаву и Кракову. Све ово показује да позоришна секција има лепу традицију и ученике који могу да одговоре сложеним захтевима театра. У јесен 2007. године, школа је добила и праву школску позоришну салу са 215 седишта и модерном пратећом опремом за професионалан рад, што је великим делом заслуга и самих ђака и својеврсна потврда да њихов труд и рад завређују пажњу за будуће генерације. У марту 2010. године у оквиру гимназије отворен је и Новосадски Нови Театар. Иако је првенствено намењен за потребе школе, школске представе и друге пригодне свечаности, овај простор има услове за организовање редовног позоришног живота.

Гимназија издаје и свој часопис Каламбур у коме објављују и ученици и наставници Гимназије. Електронско издање часописа доступно је на званичном сајту школе.

Лазин кутат је прозор у свет ученичког стваралаштва — песме, приче, цртежи, све оно што ученици сматрају да је вредно да поделе са другима објављује се овде након ревизије стручне особе (предметног наставника).

Референце

Спољашње везе 
  

Гимназије у Новом Саду